## L’IVAM es desplaça a les zones afectades per la riuada amb el projecte d’educació artística L’Expandit

*** Està dirigit a menors d’entre 6 i 17 anys en residències d’acollida de la Comunitat Valenciana**

L’Institut València d’Art Modern (IVAM) es desplaça a les zones afectades per la riuada amb L’Expandit, un projecte de transformació social a través de l’educació artística.

Este programa, dirigit a menors d’entre 6 i 17 anys en residències d’acollida, es realitza en col·laboració amb la Direcció General de Família, Infància i Adolescència i Repte Demogràfic de la Vicepresidència Primera i Conselleria de Servicis Socials, Igualtat i Vivenda.

El projecte es desenrotlla al llarg de deu sessions, en les quals les persones participants duen a terme un procés de reflexió al voltant de la identitat individual i col·lectiva. Este treball d’autoconeixement, sobre si mateixos i de les seues vivències, es plasma en un llibre d’artista que servix com a instrument de treball. En una segona fase els participants treballen amb la tècnica del *collage* per a crear una composició que els definisca o caracteritze.

Les sessions culminen en la producció artística d’un mural a partir del que s’ha treballat en les sessions prèvies seguint la tècnica del *paste-up*, similar als murals de carrer, que consistix a apegar imatges, textos i dissenys en les parets.

L’Expandit és un projecte del Departament d’Activitats i Educació de l’IVAM conduït per Fractals Educación Artística, una associació cultural valenciana que desenrotlla metodologies participatives posant el focus en diferents col·lectius, com els jóvens i adolescents.

El projecte s’emmarca en la línia d’‘IVAM al territori’, una iniciativa que busca traspassar els límits del museu per a portar al públic que no pot acudir a l’IVAM noves experiències sobre l’art contemporani i els seus relats, així com potenciar l’activitat social i la conciliació.

Fecha: 17/04/2025